ইতিহাসের সুদৃঢ় পরম্পরা দ্বারা প্রমাণিত যে, কুরবানীর এই ঘটনা মক্কার হারাম এলাকায় সংঘটিত হয়েছে। কুরবানীর আদেশ পালনের সময় শয়তান যে তিনটি স্থানে কুমন্ত্রণা দেওয়ার চেষ্টা করেছিল, ইবরাহীম (আঃ) প্রত্যেকবার তাকে ৭টি করে কঙ্কর নিক্ষেপ করেছিলেন। মূলতঃ তারই স্মৃতিচারণে মিনার জামরাসমূহে কঙ্কর নিক্ষেপের নির্দেশ দেওয়া হয়েছে। আর তখন থেকেই হজ্জের বিধানসমূহে কুরবানী অন্তর্ভুক্ত হয়। হজ্জ ছাড়াও যিলহজ্জ মাসে কুরবানী প্রথা আরবে (যারা ইসমাঈল-এর বংশধর) পালিত হয়ে আসছে। বলাবাহুল্য যে, মক্কার হারাম এলাকা ইসমাঈল (আঃ)-এর বাসস্থান ছিল, ইসহাক (আঃ)-এর নয়। কেননা তিনি শাম এলাকায় বসবাস করতেন। সুতরাং হারাম এলাকায় কুরবানীর ঘটনা সংঘটিত হওয়া এবং আজ পর্যন্ত তার প্রচলন অব্যাহত থাকা এ কথার প্রমাণ যে, এই ঘটনাটি ইসমাঈলের, ইসহাকের নয়। কুরবানীর আদর্শ ইসমাঈল বংশীয়দের মাঝে পালিত হয়, ইসহাক বংশীয়দের মাঝে নয়।[15]